© Анелия Николова

Президентът Румен Радев и председателят на Европейския съвет Доналд Туск са се обединили за единна позиция и обща политика на Европейския съюз (ЕС) спрямо Турция. Това се разбра след тяхната среща на четири очи на "Дондуков" 2 днес. Туск е на работно посещение в България по покана на Радев.

"Обединихме се около мнението, че е изключително важно ЕС да има обща позиция и обща политика спрямо Турция. За нас е изключително важно ние да развиваме добросъседските си отношения с Турция като съседна страна, но в същото време повишаването на риска между ЕС и Турция създава най-голям риск точно за България" заяви Радев след срещата с Туск. Според него "затова е нужна добра воля и от двете страни за намаляване на напрежението".

"В същото време е недопустимо Турция да се намесва в изборен процес и във вътрешните дела на която и да е държава от съюза, в т.ч. и на България. Затова са нужни координирани и единни действия на съюза за отстояване на нашата независимост, сигурност и достойнство. Искам дебело да подчертая, че членството ни в ЕС е най-големият гарант за нашето икономическо развитие, просперитет и сигурност. Затова България полага своите активни усилия за укрепване на единството на съюза. България е важен фактор за сигурността на района", каза още Радев.

Държавният глава подчерта, че "сигурността на европейските граждани започва от сигурността на българските граници. Заради това служебният кабинет е разработил общ оперативен план на ЕС за защита на външната граница в случай на нарастване на външния натиск, в който е включено и допълнително финансиране за охраната на граница. От думите на Радев се разбра, че има разбиране от страна на Туск за плана.

Заради отличната работа на границата Туск ни подкрепя за Шенген

От своя страна Доланд Туск обяви, че България "може би е най-добрият пример" за охрана на границите. От думите му се разбра, че при нужда ЕС е готов да подпомогне страната ни.

"За мен отличната работа, която сте свършили на границата, е доказателство, че имате достатъчен прогрес, за да станете членове на Шенген. Аз мога да ви уверя в моята подкрепа, но вие имате нужда от съгласието на всички страни членки и трябва да работите здраво за това", заяви още Туск.

По отношение на напрежението около съседите ни Туск припомни, че основен принцип на ЕС е солидарността, и обяви на български език, че ще се действа на принципа "Един за всички, всички за един".

Радев поиска България да е независим доставчик на газ

Президентът Румен Радев обяви още, че е време да се разгледа отново възможността България да се превърне в енергийно независим доставчик на газ. От думите му се разбра, че при неговото транзитиране към Западните Балкани и към други държави - членки на ЕС, трябва да се избегне риска от доставки през райони, където има активни и телеещи конфликти на напрежение.

Според държавния глава енергийните мерки са част от мерките за намаляване на напрежението в региона.

Попитан за отмяната на постановление 208 от служебния кабинет Радев обяви, че интеграцията на бежанци без ясни критерии води до изолация, капсулиране и радикализъм.